Skaderne og de indre blødninger var livstruende, og det var kun takket være en hurtig operation, at en 49-årig mand slap med livet i behold, da han en nat i marts blev stukket ned af en bekendt – en nu 40-årig mand, som onsdag tager plads på anklagebænken i Retten i Hjørring. På grund af de alvorlige omstændigheder vil han blive tiltalt for drabsforsøg. Det voldelige overfald fandt sted på værtshuset Pusterummet i Sindal omkring kl. 01.45 natten til 5. marts i år. De to mænd kendte hinanden i forvejen og var den pågældende aften begge i byen på værtshuset på Nørre Torv. Af ukendte årsager opstod der uoverensstemmelser mellem dem, og det kulminerede ifølge anklageskriftet i, at den 40-årige mand trak en kniv og stak den 49-årige i maveregionen. Livstruende skader Det fremgår af anklageskriftet i sagen, at stikket ramte offeret, så der gik hul på mavesækken. Det medførte kraftig blødning i den 49-åriges bughule, og politiet vurderer, at det bragte manden i livsfare. En hurtig operation reddede imidlertid hans liv. Det fremgår af anklageskriftet, at den 40-åriges voldelige angreb åbenbart ikke stoppede der. Han er nemlig også tiltalt for vold af særlig rå, brutal og farlig karakter ved at have stukket en kvinde, der også var tilstede på værtshuset, i armen med kniv. Kvinden pådrog sig en flænge, som efterfølgende måtte syes med 15 sting. Den 40-årige mand er også tiltalt for tyverier af nogle identitetspapirer, ligesom han er tiltalt for besiddelse af en mindre mængde hash, som politiet fandt ved en anden lejlighed tilbage i januar i år. Det fremgår ikke før sagens start, hvordan den 40-årige mand forholder sig til de alvorlige anklager for drabsforsøg, men det ventes at komme frem som noget af det første, når retssagen begynder.

Referat:
En festlig fredag aften på bodegaen Pusterummet i Sindal fik en anden afslutning end forventet - nu skal en 40-årig mand i retten.